วันนี้อยู่ๆก็นึกอยากกินเย็นตาโฟขึ้นมา แต่นึกไม่ออกว่าจะไปกินที่ไหนดี จำได้ว่าเพื่อนเคยบอกว่า แถวช้างเผือกมีเย็นตาโฟเจ๊ขวัญ อร่อย เพื่อนเคยไปกินบ่อยๆ เคยว่าจะลองมากินแต่ก็ไม่สบโอกาสสักที วันนี้มาแถวนี้พอดี และท้องร้องจ๊อกพอดีเลยแวะซะเลย

ร้านหาไม่ยาก อยู่ถ.ช้างเผือก แถวๆสหพาณิชย์  แถวนั้นมีร้านอาหารติดๆกันหลายร้าน ริมถนนหาที่จอดไม่ได้ เลยเลี้ยวเข้าไปในเวิ้ง ระหว่างสหพาณิชย์กับศรีสวัสดิ์ลิสซิ่ง ซึ่งที่จอดรถก็เต็ม เลยต้องขับเข้าไปจอดด้านในสุดๆที่เป็นป่าแต่มีรถจอดหลายคัน ก็เลยเพิ่งรู้ว่า เย็นตาโฟศรีพิงค์ อยู่ตรงนี้ ( ตาแรกไม่เห็นหรอก แต่ เสียงแหลมๆเล็กๆที่ตะโกนโวกเวกอยู่ไม่ขาดเสียงทำให้ต้องหันไปดู แล้วก็เจอะ เย็นตาโฟศรีพิงค์ แต่เราไม่เปลี่ยนใจเพราะวันนี้จะมาลองเย็นตาโฟเจ๊ขวัญ

ร้านสะอาดสะอ้านเป็นระเบียบดี โต๊ะเป็นไม้  เมนูติดผนังอันใหญ่ทั้งสองด้าน และ รายการอาหารละลานตา

เราว่าจะกินเย็นตาโฟ แต่ปรากฏว่าสบตากับเมนู ก๋วยเตี๋ยวต้มยำทะเล ...ของโปรดอีกแระ แค่อ่านชื่อน้ำลายก็ไหล

ไหนๆก็มีเย็นตาโฟศรีพิงค์อยู่ใกล้ๆ ก่วยเตี๋ยวชามเดียวไม่น่าอิ่มท้อง งั้นลองเมนูต้มยำทะเลที่ร้านเจ๊ขวัญแล้วกันแล้วค่อยไปต่อเย็นตาโฟศรีพิงค์ให้หายอยาก ( เจ๊ขวัญเขามีชื่อเรื่องเย็นตาโฟ แล้วทำไมไม่เบิ้ล 2 ชามที่นี่ฟะ? ...แหะๆ ตอนนั้นคิดไม่ทัน)

ขาม 60 บาท ...เราว่าสมราคานะ กุ้งตัวโตสด  มีปลาหมึก เนื้อปลาแล้วก็ลูกชิ้น

เครื่องต้มยำก็มีทั้ง ข่าตะไคร้ใบมะกรูด เสียอย่างว่า ข่า ตะไคร้ กับใบมะกรูดหั่นมาแบบเส้นหรือแท่งยาวๆ  พอคลุกอยู่ในเส้นก๋วยเตี๋ยวแล้วมันไม่ค่อยสวยเอาซะเลย มีคีบติดเข้าไปพร้อมเส้นบ้าง เป็นเสี้ยนๆเสียอรรถรสไปโข 

รสชาติโอเค เปรี้ยวดีชอบ 

วันนั้นก๋วยเตี๋ยว 1ชาม +น้ำอัดลม 1ชุด จ่ายไป 75 บาท ก็โอเคนะ สำหรับเรา...
